khistorydata/jeongjo-sjw-relations huggingface dataset:
정조 1년
傳于申應顯曰。莫重祭酒。以二甁。合盛一甁以入。且甚不潔。奉常寺提調及當該官員。當處分。卽捧。現告。
정조 1년
申應顯。以吏曹言啓曰。今此孝明殿親祭時。奉常寺正。不可不差出。正有闕之代。口傳擬入之意。敢啓。傳曰。知道。
정조 1년
吏曹口傳政事。以李謙彬爲奉常寺正。
정조 1년
丁酉十二月二十九日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。命讀公事。國榮讀奏。上曰。昨聞開留所奏。則本府留財元數六十萬兩。而時存者。不過十二萬兩。餘皆消瀜於公私債云。許多公貨之無端耗縮。誠極寒心。國榮曰。松人。全以商賈爲業。故皆出官債。多年貨遷。鮮有還納。故留財自然耗縮矣。上曰。然則居留之臣。何不收拾。至於永失之境乎。國榮曰。居留之臣。豈不欲收拾公貨。而古則非但商利之頗優。人畏國法。故收納無難矣。近來則物價騰踊。商貨小利。且人心不古。受官物逃躱者。比比有之。居留之臣。雖日杖日督。實爲莫可收拾之境云矣。上曰。非但松都如此。無論京外之所謂留財。皆若是枵然。若當緩急。則無一所恃。誠非細慮。國榮曰。經用之匱竭。已無可言。而各處封不動及留在。亦皆十居八空。言念國計。實爲哀痛矣。上曰。留在耗縮之說。予實未曉。官員若不染指。則下吏必爲偸食。至於日耗月縮之境。一司之內。有堂上焉。有郞廳焉。何不審察文書。謹守公物。坐視其枵然乎。言念及此。實爲駭然矣。國榮曰。在下之不謹典守。誠如聖敎矣。上曰。開留以爲。金川屬之本府。然後可蘇民獘。可補公用云。見今松都。實有難支之勢。屬此縣。以補其不足。似無妨耶。國榮曰。若移屬此縣於松都。則於民於營。大有益焉。而海西一域。八道中最小。若割此一縣。則尤不成貌樣。雖有朝令。道臣必爭執矣。上曰。似然矣。命退去。諸臣以次出。
정조 1년
丁酉十二月二十九日巳時。上御誠正閣。領府事入侍時。領府事李溵。同副承旨申應顯。記事官鄭東浚。記事官徐龍輔金勉柱。以次進伏訖。溵曰。小臣半年離違。其間又經萬古所無之逆變。祖宗眷佐。宗社再安。不勝慶忭。日月如流。此歲已盡。仰惟聖慕。益復靡逮。而連爲憂勤。聖體。若何。上曰。一樣矣。溵曰。王大妃殿氣候。若何。上曰。一樣矣。溵曰。惠慶宮氣候。若何。上曰。一樣矣。溵曰。臣之得有今日。皆殿下恩也。臣之向來負犯。如非天地之仁父母之慈。則何以得有今日。而又於千萬不自意。特降別諭。至有格外偕來之命。辭敎隆渥。出尋常萬萬。臣不計狗馬之疾。冒没仰承。又登筵席。躬奉玉音。臣雖明日退死。更無餘恨矣。上曰。向者批答中。亦以孰無過三字及之。而往事何必提起乎。仍命先退。上命書傳敎曰。祀典何等莫重。飭敎又何等辛勤。而況今銓曹參議佐郞。又是復舊擇差之時矣。正朝祭獻官。當初以無故人擇差。可也。受香之前。審察其出齋與否。前期改望可也。而不此之爲。及今受香過時之後。始乃登聞。事之駭異。莫甚於此。自政院。吏曹當該郞廳。爲先發牌。進來委折問啓。應顯曰。莫重祭享獻官。有不能檢飭之失。吏曹參議李義翊。從重推考。何如。上曰。依爲之。出擧條命退。承史以次退出。
정조 1년
丁酉十二月二十九日午時。上詣孝明殿。親行晝茶禮入侍時。左承旨鄭民始。右承旨李鎭衡。左副承旨李秉模。右副承旨李敬養。同副承旨申應顯。記事官鄭東浚。記事官徐龍輔金勉柱。以次陪從。上具衰服。詣孝明殿。親行晝茶禮。儀註上同上還詣幕次。命書傳敎曰。騎馬十匹立之。宣傳官四員史官一員待命。又命書曰。史官一員。馳詣建元陵貞陵恭陵徽陵崇陵懿陵惠陵永祐園。奉審祭物。諸執事摘奸以來。木根亦爲着實摘奸以來。宣傳官一員。馳詣昌陵敬陵明陵翼陵弘陵。奉審摘奸如前敎。宣傳官一員。馳詣宣陵靖陵獻陵。奉審摘奸亦如之。宣傳官一員。馳詣溫陵順陵禧陵。奉審摘奸亦如之。宣傳官一員。馳詣永陵。奉審摘奸亦如之。又命書曰。禮房承旨馳詣宗廟永禧殿延福殿景慕宮。奉審祭物。諸執事摘奸以來。仍還內。承史以次出。
정조 1년
丁酉十二二十九日申時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。以祭官事。前後申飭。何如而該曹之初以有故人塡差。已是不審。受香後。付標啓辭。該房擧行。尤涉稽忽矣。國榮曰。祀典莫重。而獻官之臨時變通。果是欠敬矣。上曰。付標啓辭。何其遲滯云乎。國榮曰。連爲催促。而終不入來。故自然遲滯云矣。上曰。展拜時刻已屆。承旨詣閤。侍衛整齊事。分付。命退去。諸臣以次出。
정조 1년
丁酉十二月二十九日申時。上詣孝明殿徽寧殿。展拜入侍時。行都承旨洪國榮。左承旨鄭民始。右承旨李鎭衡。左副承旨李秉模。右副承旨李敬養。同副承旨申應顯。記事官鄭東浚。記事官徐龍輔金勉柱。以次陪從。上具布圓領袍布裹翼善冠。乘輿出協陽門。入明政門。詣孝明殿。就板位。贊儀啓請俯伏哭四拜。上俯伏哭四拜。展拜訖。入殿內奉審。仍還詣幕次。上曰。每欲下敎而未果矣。無論動駕及殿座時。侍衛任自出去。無一人侍立者。極甚駭然。此是兵曹不能檢飭之致。當該堂郞罷職。小間。上乘輿出明政門。詣徽寧殿。就板位。贊儀啓請俯伏興四拜。上俯伏興四拜。展拜訖。入殿內奉審。仍還詣乘輿所乘輿。由建陽門。入協陽門。仍還內。諸臣以次退出。
정조 1년
丁酉十二月二十九日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。命讀諸道狀啓。國榮讀奏。命書判付。上曰。兵判之病。近日何如云耶。國榮曰。近雖少差。蘇醒尙遠云矣。上曰。六月臘月都政。便是成憲。而以兵判之不出大政。又爲逾月。殊欠遵守成憲之意。良可悶也。國榮曰。都政之六臘定制。雖是先朝美法。而或有事故之相礙。則其所進退。似無所妨。而見今貶下守令多窠。而都政之遷就。誠可悶矣。上曰。兵判之病。非不知難强。而掌兵之任。不輕而重。則一年五易。極甚重難。只待其差病矣。國榮曰。聖敎誠好矣。上曰。殿座時侍衛之無常出入。殊無敬謹之意。故前後已多申飭。而今日暫時展拜時。亦盡數出去。事甚可駭。兵曹若檢飭整齊。則豈有如許之獘乎。良可寒心。國榮曰。兵曹非不檢飭。而每有出入之獘。一番傳敎申飭。然後可無紛雜之事矣。命退去。諸臣以次出。
정조 1년
丁酉十二月二十九日二更二點。上御誠正閣。左承旨入侍時。左承旨鄭民始。記事官鄭東浚。記事官徐龍輔金勉柱。以次進伏訖。上曰。奉常寺事誠極駭然矣。莫重祭酒。例當分盛於二甁。而適因急遽。合盛於一甁云。殊極駭然矣。民始曰。事之駭然。莫此爲甚矣。上曰。孝明殿典祀官奉常寺正李福徽。俄命汰去。以徽寧殿典祀官。移差於孝明殿。而徽寧殿典祀官則大祝兼行事。分付。上命書刑曹公事判付訖。仍命退。承史以次退出。
정조 2년
行都承旨洪國榮宿衛所直。左承旨鄭民始坐。右承旨李鎭衡坐直。左副承旨李秉模坐。右副承旨李敬養坐。同副承旨申應顯坐直。注書柳孟養藥院直鄭東浚仕直。事變假注書李信祜仕。
정조 2년
上在昌德宮。停常參經筵。
정조 2년
大殿王大妃殿惠慶宮中宮殿。政院玉堂單子問安。答曰。知道。
정조 2년
傳于鄭民始曰。侍衛軍兵毛具。
정조 2년
傳于洪國榮曰。都承旨入侍。
정조 2년
李秉模以禮曹言啓曰。景慕宮展拜。每於孟春孟秋取稟事。定式矣。今春展拜。擇日於何間乎。★★★。
정조 2년
傳于鄭民始曰。騎馬一匹立之。
정조 2년
以備忘記。傳于申應顯曰。歲初犒饋闕內軍兵。卽年年應行之古例。而今則事面與前嚴重。有宿衛大將。則固當自宿衛所統領擧案。不可與前日之各廳擧案也。明日犒饋軍兵擧案。自宿衛所。精抄新舊番軍兵。而宿衛所將校標下軍。亦爲擧案。卽爲入啓。自今年爲始。此後則依此擧行事。分付宿衛所。
정조 2년
備忘記。寡人承艱大之業。夙夜祗懼。不遑寧處。恐負宗社之托。臨御以來。雖有一二絲綸之宣示朝著。頒諭國中者。而見者視之以循常。聽者歸之於應文。言愈勤而效愈邈。朞月之化尙矣。五年七年之治。猶未可必。而荏苒之頃。已三易寒暑矣。反諸身省檢。尙覺欿然。奈四方翹首延頸之情何哉。玆蓋寡人不能以至誠導俗。實以求治也。尙誰之咎。於戲予維訪落。期在仔肩。而蛾述之工未篤。豹變之美莫見。風俗之乖而人才不興。紀綱之隳而財用又匱。從以逆孼層生。國勢未定。以今日之時象。方之於古。當若何等時也。寡人不穀。雖不足有爲。嗟爾凡百有位。曷敢不爲敬爾位。職思其居。以奉予一人。況今獻歲發春。庶品咸蘇。天道屆發育之節。王政屬維新之會。對時育物。此其時也。天以陽和。喣噓萬物。王者亦以仁恩惠澤。懷保小民。書曰視民如傷。又曰如保赤子。曰如傷曰如保。夫豈徒爾。如傷則必思所以安之之道。如保則又思所以養之之道。安與養也有道。孟子曰。有恒産則有恒心。夫富其業而裕其財。匪可以錫賚爲也。使我帀域黔黎。勤其農桑。輕其徭賦。仰事俯育。無椎剝之苦。有奠安之樂。則民産不期足而自足。民心不期定而自定。故曰民惟邦本。本固邦寧。此之謂也。雖然惟其富業裕財之道。予不可以獨運於上。亶係分憂之臣。念予至意。承流宣化。使惠澤下究也。方當東作不遠。耕犂伊始。勸譯之政。濟恤之道。宜其實心講究。以求實效。至若畿湖關嶺之民。旣有水旱之災。重以盜賊之憂。飢饉顚連之狀。如在目中。言念民生。恫若在己。咨爾分憂之臣。欽哉欽哉。毋替宵旰之憂也。嗚呼苟使民生。旣安之又養之。則可以足衣食而知禮節矣。夫如是則何憂乎風俗乖而人材不興乎。何患乎紀綱隳而財用之又匱乎。又何有乎逆孼層生國勢未定乎。嗚呼寡人不穀。政不足以覆育民生。言不足以感動臣隣。唯此十行諄複。實由心腹。內而三事百僚。外而方伯守令。明聽予誥。實體予心。俾我一國臣庶。共休陽春之澤。若無不獲之難。則非獨寡人之幸。實宗社生靈之幸也。勉之勉之。
정조 2년
傳于李秉模曰。昨年旣以受敎。有所定式。朝者忘未下敎。毓祥宮義烈宮。再明日亦當展拜。禮房知悉。
정조 2년
申應顯。以兵曹言啓曰。今正月初三日延福殿景慕宮擧動時。本曹補把京畿驛馬十五匹。依前例入把之意。分付本道。何如。傳曰。允。
정조 2년
戊戌正月初一日巳時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。昨夜冒寒行禮。侵曉還內。聖體。若何。上曰。一樣矣。上命讀禮曹展拜取稟草記。國榮讀奏。上命書批答。上曰。俄者備忘。見之否。國榮曰。俄已伏見。而十行絲綸。辭旨懇到。慰諭惻怛。凡在瞻聆。孰不欽仰乎。上曰。予自臨御以來。非不欲有意於求治。而尙未有一政一事之利於民而益於國者。中夜思惟。心常歉恧。適當歲首。略悉肝膈。頒示中外。或可爲求治之一助也。國榮曰。殿下求治之誠。前後絲綸靡不庸極。而近日俗習漸下。人心不古。綸音一下。見者視之以循常。聽者歸之於應文。言愈勤而效愈邈者。誠如備忘中下敎也。雖然人君若以實心行實政。則一令之下。民不敢違越。一政之行。民莫不信服。如此然後。上下交孚。至治可期。大抵化俗出治之道。專在於人君誠與不誠之間。伏望殿下。懋哉懋哉。上曰。卿之陳勉。誠好矣。習俗之難化。治敎之不明。皆由予誠意之不足。予所以尋常浩歎者也。命讀諸道狀啓。國榮讀奏。上曰。三明日延福殿景慕宮展拜後。將欲展拜於毓祥宮義烈宮。一日內似無窘速之慮乎。國榮曰。一日內四處行禮。似當窘速。而當此極寒。終日動駕。恐有傷損之慮。是爲可悶矣。上曰。予則本不畏寒。不必深慮。而但勞苦軍兵。誠爲悶事。國榮曰。明日犒饋處所。以何處爲之乎。上曰。以春塘臺爲之可也。國榮曰。犒饋時各軍門大將。當爲待令乎。上曰。卿旣統領各營。該營大將則不必待令矣。命退去。諸臣以次出。
정조 2년
戊戌正月初一日午時。上詣孝明殿。親行晝茶禮入侍時。左承旨鄭民始。右承旨李鎭衡。左副承旨李秉模。右副承旨李敬養。同副承旨申應顯。記事官鄭東浚徐龍輔金勉柱。以次陪從。上具衰服詣孝明殿。親行晝茶禮。儀註上同仍還內。諸臣以次退出。
정조 2년
戊戌正月初一日酉時。上御誠正閣。都承旨入侍時。行都承旨洪國榮。記事官柳孟養。徐龍輔。金勉柱。以次進伏訖。上曰。犒饋擧案。盡爲修整乎。國榮曰。今方修整。而姑未正書矣。上曰。軍兵數幾何。國榮曰。姑未的知。而幾爲一千二三百名矣。上曰。饋物自各其營措備乎。國榮曰。然矣。上曰。兵判之病何如云耶。國榮曰。大勢稍減。而蘇醒尙遠云矣。上曰。動駕時不可無兵判。而旣知病勢之如此。則勢難强迫。誠甚可悶。國榮曰。然矣。命讀公事。國榮讀奏。上曰。再明日展拜。當先於延福殿。而自延福殿而詣景慕宮。自景慕宮而詣毓祥宮義烈宮。往來之際。日力似不足。且其日卽宗廟大祭受香日也。旣不得展謁。則橫過廟門。亦甚未安。展拜先後雖易次。自弘化門出詣景慕宮。展拜後還入。仍由敦化門。詣延福殿展拜。仍詣兩宮行禮則甚便好。卿意。何如。國榮曰。旣未展謁而橫過廟門。於禮似未安。以此擧行則事甚便好矣。上曰。湯劑數三日勿爲入之。待下敎煎入事。分付內局。命退去。諸臣以次出。
정조 2년
戊戌正月初一日子時。上詣孝明殿。親祭入侍時。行都承旨洪國榮。左承旨鄭民始。右承旨李鎭衡。左副承旨李秉模。右副承旨李敬養。同副承旨申應顯。記事官柳孟養鄭東浚徐龍輔金勉柱。以次陪從。上具布裹翼善冠布圓領袍。乘輿出協陽門。上曰。侍衛軍兵毛具。出駕前下敎由建陽門入明政門。降輿入幕次。改具衰服。詣孝明殿。就板位。贊禮啓請俯伏哭。上俯伏哭。贊禮啓請止哭興四拜。上止哭興四拜。仍詣盥洗位西向立。應顯承水。秉模沃水。鎭衡進巾。民始受巾。贊禮啓請詣樽所。上詣樽所北向立。民始酌酒。鎭衡受酒。贊禮啓請詣靈座前。上詣靈座前俯伏。應顯捧爐。秉模捧香。上三上香。秉模進爵。上受爵以授應顯。應顯奠酌。上俯伏興小退跪。大祝讀祝訖。贊禮啓請降復位。上降復位。亞獻終獻如初獻禮。贊禮啓請俯伏哭。上俯伏哭。贊禮啓請止哭興四拜。上止哭興四拜。贊禮啓請詣望燎位。上詣望燎位北向立。大祝奉祝置坎上。以火燒之。贊禮啓請禮畢。上還詣幕次。改具布裹翼善冠布圓領袍。乘輿出明政門。詣徽寧殿就板位。行四拜禮。仍詣殿內奉審訖。上還詣殿門外。乘輿由建陽門。入協陽門。上曰。政院玉堂還內後。問安置之。出駕前下敎仍還內。諸臣以次退。
정조 2년
行都承旨洪國榮宿衛所直。左承旨鄭民始坐。右承旨李鎭衡坐。左副承旨李秉模坐直。右副承旨李敬養坐直。同副承旨申應顯坐。注書柳孟養藥院直鄭東浚仕直。事變假注書李信祜仕。
정조 2년
鄭民始。以宿衛所言啓曰。依傳敎。闕內各處新舊將校軍兵犒饋實數。別單書入之意。敢啓。傳曰。知道。
정조 2년
傳于鄭民始曰。諸承旨入侍。
정조 2년
傳于李敬養曰。明日敬慕宮展拜時出還宮。當由明政殿。以此擧行。
정조 2년
鄭民始。以兵曹言啓曰。今此擧動時。領軍之將。不可不備。內禁衛將一員未差之代。口傳差出。以爲侍衛之地。何如。傳曰。允。
정조 2년
兵曹口傳政事。以申大儁爲內禁將。
정조 2년
傳于李敬養曰。春享大祭獻官淸齋與否。使吏曹郞廳摘奸以來。
정조 2년
李敬養啓曰。卽者御營廳從事官來言。本營大將具善復。身病猝重。明日動駕時留陣。萬無參陣之勢云。何以爲之。敢稟。傳曰。摠戎使代領。
정조 2년
又啓曰。御營廳留陣。以摠戎使代領事。命下矣。摠戎使李漢膺。待開門牌招。以爲聽傳敎之地。何如。傳曰。允。
정조 2년
又啓曰。明日大駕詣景慕宮延福殿毓祥宮義烈宮後。王大妃殿惠慶宮問安。何承旨進去乎。敢稟。傳曰。同副進去。
정조 2년
執義李亨元。司諫鄭宇淳。持平李思祚宋銓。獻納朴在源。校理朴祐源。副校理沈有鎭。正言安廷玹。修撰安聖彬林蓍喆。副修撰南鶴聞啓曰。鄭妻與厚謙前後聲討。已盡其窮凶極惡之罪。凡在血氣之倫者。莫不切齒痛心。而其內外相應。排布經營。潛售凶圖。危逼聖躬者。莫非鄭妻之爲窩主。而厚謙雖命置法。和緩爵號自如。尙逭王章。神人之憤。去而益深。以今番逆變觀之。妖任不過閭閻一賤女。內而埋凶射天。外而聚黨犯闕之謀。至今思之。心骨俱寒。彼鄭妻妖性譎謀。有浮於蓋主太平。用物弘而餘威震。兼之家僮千百。積貨如山。門生故吏。殆遍一國。罄其委積。鼓發失志之徒。奚啻妖任之五十軍官而已哉。危機如是。而殿下欲以小不忍。終不顧國家之大憂耶。若以此女之先朝鍾愛。不忍正法。則尤有大不然者。罪狀未著之前。文王何嘗不愛管蔡。而周公之達孝。而不敢不誅於罪惡貫盈之後。臣等每讀唐史。至五王不誅上官昭容及武三思。未嘗不歎息痛恨。此女之所犯。何如於管蔡之流言。隱憂何如於婉兒之微賤耶。請鄭妻爲先削其爵號。亟施邦憲。使四百年宗社。轉危而爲安。又啓曰。再昨冬國家安危之機。至今追思。尙覺凜然。苟有體國大臣。則雖非上敎。固當直請聽政。而伊時首相韓翼謩。徒畏麟賊之氣焰。罔念國勢之岌嶪。不體上敎。徒事彌縫。使宗國大計。幾至難言之境。論其負犯。至爲深重。則向者近地移配。已失太寬。況可以全釋乎。雖以悶旱之聖意。有頉此收殺之敎。而乍允旋收。有咈輿情。請還寢遠竄罪人韓翼謩金吾草記勿施之命。仍施遠竄之典。又啓曰。金相福以天生妖邪之性。具萬古宵小之行。斷其平生。直一鳳漢之影子。蝨附狐媚之態。人不忍正視。趨勢射利之跡。世自有公案。鳳漢之勢掀天。而相福爲其狎客死士。鳳漢之眼無君。而相福爲其腹心爪牙。指忠爲逆。指逆爲忠。視士流如復私讎。直與麟謙恒簡輩。腸肚相連。打成一團。其居相職也。薦剡取舍。先承鳳漢之風旨。又聽麟謙之指揮。使賊勢鴟張。凶謀益肆者。皆相福之所贊助。而再昨冬相臣疏出之後。荐棘罪人宋瑩中深文之說。稱以所見無異同。麟漢不必知之說。謂以語脈不如此。至於命讀睿章之時。敢請中間傳說之査問。致有中官拿鞫之聖敎。雖其成命還寢。而相福之包藏禍心。昭然難掩。日前傳敎中焦燥懍然之敎。殆臣子之所不忍聞者也。相福之爲逆黨而護之釀之。使殿下至於此境者。已是相福之極罪也斷案也。安有如此之罪。而終得幸免者乎。若雲賊之妖惡。亦出於相福之釀成。以雲招中疏草一本。送于領府事云云觀之。其爛熳和應。的然可知。逆雲旣已伏誅。而相福之獨爲晏然者。揆以王章。寧有是理。今以筵話傳說。論相福之罪者。眞是緦功之察耳。麟謙雲諸賊。亘古所無之惡逆。而拘於平法之新令。孥戮之典。不得快施。神人之憤。已無可言。況相福本以洪家之人。與此三賊。凶謀祕計。無不參涉。則凡厥罪犯。至爲叵測。移配近地。已失太寬。連請遠竄。猶是輕典。而乍允旋收。遽有全釋之命。末後處分。只施放歸之典。殿下雖以好生之德。欲推解網之仁。三尺終難撓屈。輿情去而愈激。請放歸田里罪人金相福爲先極邊遠竄。答三司曰。不允。措辭見上
정조 2년
執義李亨元。司諫鄭宇淳。持平李思祚宋銓。獻納朴在源。正言安廷玹啓曰。敬彬成運之與若淵相簡。爛熳綢繆之狀。旣已畢露於諸賊招辭中。而扺賴不服。未施當律。揆以王法。失之太寬。請新智島定配罪人敬彬。熊川縣定配罪人成運。亟令王府。更爲設鞫得情。又啓曰。象厚之宗廈復出之說。旣已面質見屈。則難免自做之歸。況渠以養厚之兄。同惡相濟。則以此以彼。決不可放歸而止。請還寢象厚放歸田里之命。仍施絶島定配之典。又啓曰。洪樂任所處之地。顧。何如。而交結凶徒。敢以溫室樹等語。爛熳酬酢於逆雲。綢繆往來於賊謙。名出凶招。非止一再。而以今相吉之招觀之。啓能排布凶謀。實是萬古所無之惡逆。而至以樂任。議擬於將任。則其窮凶極惡叵測之謀。無不參涉。昭不可掩此而置之。其可謂國有法乎。殿下若以外戚懿親之故。不忍致辟。則漢文以微罪而誅薄昭。高麗仁宗。一日刑四舅。此猶後世中主之事。成王之於管叔。不貸父之弟。殿下其可以戚臣之私情。欲赦宗社之逆臣。其於廢王章何。其於咈民情何哉。向來批答中。有待澤遂供處分之敎。群情顒望。而澤遂伏法已久。而樂任尙今晏然。大哉。王言。由渠而將不免失信於臣民。尤不勝抑鬱憤惋之至。請洪樂任亟令王府設鞫嚴問。明正典刑。又啓曰。澤遂。爛漫同參於啓能凶慘不道之謀。而只誅其身。王章已失。輿情未泄。其陰凶情節。其父其弟。萬無不知之理。請彦衡養遂獻遂竝令王府設鞫嚴問。又啓曰。會遂之罪惡。與澤遂一而二。二而一。則啓能凶慘不道之謀。決無不知之理。而忍杖不服。遽有酌處之命。有乖獄體。請還寢會遂絶島定配之命。仍令王府嚴鞫得情。又啓曰。李觀源以啓能之壻。兼有師生之義。啓能凶慘不道之謀。決無不知之理。而以蒙駿爲敎。遽然酌處。有乖獄體。請還寢李觀源定配之命。更令王府設鞫得情。又啓曰。噫嘻痛矣。龜柱之罪。可勝誅哉。顧其地處。何如。恩造。何如。而不思報效之道。恣其濫猾之性。雖以壬辰疏中語言之。渠若有一分嚴畏儲君之心。豈敢以自內酬酢。登諸章奏。陳之於先大王之前乎。臣等於筵敎中。若有俯詢。其將何辭仰對之諭。讀之未半。不覺心寒而骨冷。惟彼鳳漢罔赦之罪。國人所共憤。則秉義聲討。宜乎正大。亦何患無辭。而始也締結厚賊。暗逞私澸。終焉慫慂乃叔。恐動天聽。以至於半夜扈衛。幾累先大王聖德。固已萬萬駭痛。而此猶不足。又敢以某年罔極不忍聞之說。恣意筆之於書。以慼我殿下之心。噫嘻。是可忍也。孰不可忍也。大抵龜柱之罪。一則不憚儲君。一則幾累聖德。一則語犯莫重。有一於此。人臣極罪。況兼此數者乎。且以今番趙峸事言之。其窮凶極惡情節。尤萬萬叵測。殿下旣賜之死。非不知其罪之必可誅也。間因臺啓而拿鞫。尤仰處分之嚴正。終下還寢之命。一令三反。王章太紊。君綱之姑息。國威之屑越。已無餘地。殿下於賊麟。旣已斷恩行誅矣。龜柱之凶逆。何異於賊麟。而一行一否。輿憤益激。請黑山島定配罪人龜柱亟加嚴鞫。快正王法。又啓曰。噫。今番窮凶諸賊。誠往牒所無之變。而逆禶以王室近親。名出凶徒之推戴。宮城吹角。擧國鼎沸。宗社危如一髪。禍機迫在呼吸。渠若有一分臣子之心。固當卽地滅死。而食求其飽。衣求其煖。必欲圖生。復見天日等說。若有所恃者然。究厥心腸。已極萬萬叵測。而以殿下至仁至愛之德。不忍加誅。至使大臣禁堂往問。渠則猶復頑忍不動。終始拒逆。至曰我豈可死。卽此一節。尤可見其情狀之陰慘矣。臣等雖不敢以傅會之說仰陳。而逆禶未死之前。獰風怪雨。浹日大作。折木飛瓦。山川決裂。及其物故之後。天氣開霽。日星昭朗。噫。天心如此。其爲對國之敵。於此尤可驗矣。渠旣自盡。王章未伸。輿憤尙切。請逆禶妻依金吾初定濟州地定配。籍沒家産。一依法典擧行。又啓曰。噫嘻痛矣。以能賊萬古所無之逆魁。不卽正刑。經先致斃。輿情莫不痛惋。此豈可以尋常物故。置而不論哉。論其平日罪犯。則陰樹逆種。密倡凶論。慫慂恒簡。爲渠羽翼。糾結厚麟。自作窩主。待國洞執命之日。擬占台府。當李潭秉銓之時。把弄朝權。且以醴酒之說。大北之論。肆然䝱持。百計嘗試。倡爲追崇之說。恐動儕流。沮遏代聽之逆。皆其部曲。則亂本凶圖。甚於耇輝師興。究其情節。已是萬戮猶輕。而及夫賊吉之招出後凶言逆情。尤益綻露無餘矣。噫。癸亥反正之說。太甲桐宮之言。推戴逆禶之謀。某也爲大將。某也爲吏判。某也爲閫師等說。爛熳於前後諸賊之供。而妖任埋凶之計。究其本則能賊也。逆範懷刃之窮。究其本則能賊也。特以凶頑之故。忍杖經斃。王章未伸。擧國同憤。今以渠之招辭觀之。雖優爲謀逆。以不少之人。何可遽然承服。又以爲如欲殺之則速出斬之等語。肆然發惡。而且太甲桐宮之說。果與諸賊一席。酬酢於展開書傳。講其文義云者。與相吉澤遂之招。若合符契。卽此一節。乃渠之結案。旣已遲晩後物故。則不可以未及結案置之。請遲晩後物故罪人啓能亟施孥籍之典。又啓曰。放逐鄕里罪人朴宗德。賦性陰譎。行已麤鄙。姻婭賊麟。附麗逆厚。仰其鼻息。有若使喚之老奴。受其頣指。無異傳令之賤卒。十載秉銓。專事爲厚麟樹凶黨。爲一世之所嗤點久矣。以宗集日記事言之。初不直書。又事違拒。究其情狀。已是萬萬叵測。則宗德亦豈敢曰在家不知。論其負犯。有浮於宗岳。而偃息城闉。輿憤尙切。請放逐鄕里罪人朴宗德施以屛裔之典。又啓曰。啓能趾海等諸賊窮凶極惡。自有天地以來所未有者。而限以國法。賊能未施孥戮。賊趾兄弟獨貸。其凶種之稚少者。梟種稍長。安知不更肆獍惡。如範吉等所爲者耶。法令有限而事變無窮。常事守法。處變貴權。從古聖賢。不能無義起者。所以善處變於法外之意。得其時中之權也。今殿下以自我防之。自我啓之。爲持難之端。其防也固是守法之常也。其啓也豈非處變之權。而一向膠守。不卽處變。則豈不有欠於懲亂逆防後患之大經大法耶。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。措辭見上答兩司曰。不允。
정조 2년
執義李亨元啓曰。妖宦壽賢之締結。一種嗜利之凶徒。爛熳和通之狀。渠旣明白納招。則豈可一日容貸於覆載之間乎。今此酌處之命。雖出於好生之德意。而三尺至嚴。不可島縣爲奴而止。請大靜縣爲奴罪人金壽賢依律處斷。又啓曰。爲奴罪人河翼龍金重得等。敢以罔測之說。做作直諺之書。暗投宮禁之中。欲售危逼之計。究其所爲萬萬窮凶。決不可一刻容貸於覆載之間。請興陽縣爲奴罪人河翼龍。南海縣爲奴罪人金重得。亟令王府設鞫得情。快正王法。又啓曰。錫達以厚賊之父。尙今偃息於覆載之間者。輿情已極齊憤。而況此犯贓之數。死有餘罪。以此以彼。決不可杖配而止。請梁山郡定配罪人錫達。依律處斷。又啓曰。金漢耆辛卯二月之事。雖出於其姪之慫慂指使。而罪大乘間。跡涉同情。幾乎貽累於先大王聖德。日昨備忘。仰認分析之意。而揆以國法。有難曲貸。請削黜罪人金漢耆亟施竄配之典。又啓曰。竄配罪人金載順附麗諸逆。受人指點久矣。當此新化之後。宜使改草之道。而今其一疏。敢以扶抑彼此之意。欲售漫漶義理之計。斯當嚴討懲後之日。如此嘗試凶論之類。不可薄竄而止。請南海縣竄配罪人金載順亟令王府設鞫嚴問。又啓曰。李潭以一種麤厲之氣。稟萬古陰黠之性。跡其平生。唯移是趨。若論厚賊之死黨。潭實爲魁。締結凶逆。濁亂一世。求之往牒。莫潭若也。不幸顯戮未加。陰誅先及。致令死於牑下。國人之憤痛。至今益激。若其罪惡。前後三司諸臣。臚列無餘。而擧其大體而言之。以厚謙之血黨。南絳老李迪輔劾之於前。以啓能之私人。李義翊鄭一祥論之於後。若使潭生存於覆載之間。則養厚泰淵之律。渠焉得獨逭乎。今當化理淸明之日。此大奸巨慝。不可以旣骨而置而不論。向來追削之請。終靳兪音。雖出於寬貸之聖意。此不嚴懲。無以戢凶徒而勵未俗矣。請故判書李潭亟施追削之典。又啓曰。洪達洙。干連逆家。薄竄旋宥。則不思懲畏。兪蓄不逞之心。創出妖言。誑惑閭里。究厥情狀。怨國之跡。煽禍之計。昭不可掩。此必有窩窟譸張之致。若不鉤覈得情。快施當律。則其何折奸萌而杜禍源哉。決不可歸之於尋常造言之科。而有所容貸。請三水府定配罪人洪達洙。亟令王府更加嚴鞫。依律處斷。又啓曰。聖中之罪。可勝誅哉。包藏禍心。主張凶論。敢托不敢言之地。倡出不忍聞之說。作爲窩主。慫慂徒黨。故徐有臣朴宗甲李義駿輩。從而和之。交口讚引。噫嘻痛矣。先大王朝。十三年不着帽。而始仕於殿下。欲以蘊抱之說。尤極萬萬凶慘。且莫重義理。倚托怪鬼輩。欲售疑亂之計者。究厥心腸。與德師載翰一串貫來者也。不仕於先大王朝者。卽先王之逆臣。先大王之逆臣。卽殿下之逆臣。豈可一刻容貸於覆載之間。而處分止於薄竄。則其窮凶情節。無以嚴覈。請長鬐縣遠竄罪人聖中。亟令王府設鞫嚴問。期於得情。快正王法。又啓曰。有臣宗甲義駿和應聖中叵測之說。推詡薦引。看作奇貨。敢於書筵出入之時。肆然迭奏。噫嘻痛矣。聖中之主張凶論。罪不容誅。而此輩之同一心腸。尤極痛惋。究厥罪犯。與聖中豈可異同。疑亂大義。欲售媒寵之計者。腸肚相連。情跡難掩。而只緣筵席語祕。尙未聲討。使凶徒無所懲畏。國法久而未伸。已極憤惋。到今日記播之後。如此負犯之至重者。不可一刻容貸。而削叛放逐之律。不足以懲其罪犯。請削叛罪人有臣宗甲義駿竝令王府設鞫嚴問。依律處斷。又啓曰。乙未五月文科原榜。多是賊邊之徒。陰藉汲引之力。冒占科名。固已駭憤。而至囑凶魁。互相恐動。敢以欲起科獄等說。危逼我聖上者。究厥罪狀。萬戮猶輕。特以我殿下山藪之量。不下措名之敎。故輿憤雖切而憑覈無路。天網高懸而凶徒猶漏。今於陳疏之發。旣有指的之論。則豈可削其榜而止哉。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等已物故外。設鞫嚴問。快施當律。又啓曰。島配罪人李普溫。行已麤鄙。趨附弘燮。爲其狎客。大小言論。無不參涉。平日至有拜祠堂之說。弘燮之謀凶論。必無不知之理。請黑山島島配罪人李普溫設鞫嚴問。又啓曰。罪人趙濟泰李潤成。俱以逆禶之切姻。凶謀逆節。萬無不知之理。而濟泰則初不刑訉。經先白放。潤成則未盡究覈。遽然酌處之以王章。失之太寬。獄體乖當。輿情駭憤。請鍾城府定配罪人趙濟泰。海南縣定配罪人李潤成。更令王府設鞫得情。施以當律。又啓曰。罪人趙嵎以物故罪人峸之弟。今諸逆之陰凶情節。萬無不知之理。而抵賴不服。端緖未究。遽有酌處之命。王章未伸。輿憤益切。請楸子島定配罪人趙嵎亟寢酌處之命。仍令王府設鞫得情。快正王法。又啓曰。罪人南興老以逆述之狎客。隨在謫所。究其情狀。已極萬萬叵測。而又於逆範輩聚會信德家之時。渠亦同席。則陰慘情跡。宜無不知之理。而終始抵賴。忍杖不服。誠極痛惋。遽有酌處之命。輿情益切駭憤。請旌義縣減死安置罪人興老亟寢酌處之命。仍令王府設鞫得情。快正王法。又啓曰。李彝永之白晝殺人。李㖯伊之僞造印曆。重根之闕庭抽刀。自有當律。俱係罔赦。而考覆之案旣成。刑配之命遽降。此雖出於我聖上好生之德意。而論其罪犯。決難傅生。請還收罪人李彝永李㖯伊重根減死刑配之命。竝依本律施行。又啓曰。方泰輿盜隱蔘材之罪。渠旣無辭自服。則計其贓犯。自有本律。而若其符同文女。多竊標紙之狀。尤萬萬凶猾。不但以贓犯論也。今以我聖上至仁之德。謂以耗荒之物。而遽降全釋之命。旣不計贓而抵法。又不究竟而得情。論以邦憲。失之太寬。請前醫官方泰輿。更令該府窮覈取服。施以當律。措辭見上答府曰。不允。又啓曰。瑩中之附麗凶逆。擧世共知。而乙未冬相臣一疏。實關宗社大計。則伊時禍機。迫在呼吸。而瑩中身爲憲長。敢以未詳知深文等說。顧護凶賊。欲售包莊之心。幸賴先大王日月之明。燭其情狀。至以能猾爲敎。則捨命樂禍之凶。已著於當日而無餘矣。顯忠之典。旣施於承宣。則護逆之律。不可以荐棘而止。請薪智島荐棘罪人瑩中設鞫嚴問。施以當律。答曰。不允。
정조 2년
獻納朴在源啓曰。大靜縣爲奴罪人金壽賢。以幺麽宦寺。交結士夫。終爲凶賊之根柢。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢更令王府設鞫嚴問。依律處斷。又啓曰。爲奴罪人河翼龍金重得等。做出叵測之說。作爲眞諺之書。潛投深嚴之地。欲售危逼之計。究厥情狀。亘古所無。決不可一刻容貸於覆載之間。請爲奴罪人河翼龍金重得亟命王府設鞫得情。快正王法。又啓曰。李弘濟。地旣卑微。跡又閃倏。蝨附逆邊。甘作嚆矢。暗地糾結。亦一成運。而敢懷欺世之計。投進一疏。欲掩其跡。究厥所以。尤極巧惡。當此鋤治凶黨之日。窮凶情節。不卽盤問。直爲發配。揆以王章。失之太寬。請海南縣定配罪人李弘濟亟令王府設鞫嚴問。又啓曰。竄配罪人金載順。性本妖邪。濟以附麗。及當新化之後。尙逭黨與之誅。一世之駭憤。十手之指點久矣。今其一疏。不思革面之圖。敢懷護逆之心。細究全遍。隱然有扶抑之意。必欲售漫漶之計。當此嚴懲討鋤亂逆之日。此等背陽面陰。嘗試凶論之類。決不可薄竄而止。請海南縣竄配罪人金載順亟令王府。設鞫嚴問。又啓曰。慶興府安置罪人睦祖煥。渠旣以出入逆家納招。則論其負犯。固不可輕易量移。放逐罪人鄭遠逹。雖是狂易。旣爲逆謙之至親。放逐罪人李俊永。是養厚之狎客。與李鎭常竝稱。珍島郡定配罪人閔百奮。乃簡恒之親屬。與賊徒交密。此俱不可全然放釋。請亟收安置罪人睦祖煥量移之命及放逐罪人鄭遠達李俊永。島配罪人閔百奮放釋之命。以嚴隄防。又啓曰。機張縣竄逐罪人朴宗岳。旣以左右麟謙。親密養泰。被論竄屛。則其在嚴防之道。亦不可輕易放釋。請寢竄罪人朴宗岳放釋之命。又啓曰。噫嘻痛矣。聖中有臣宗甲義駿等罪犯。尙何言哉。倡邪說而作爲窩窟。結凶徒而交相吹噓。暗地綢繆。設計妖凶。敢欲疑亂於莫重之義理。至以十三年不着帽等說。肆然陳奏於筵席。究厥腸肚。實與德師載翰輩。一串貫來者也。噫彼諸賊。旣皆伏法。則顧此群兇。獨可容貸耶。情跡旣露。負犯至重。決不可一刻容貸。而薄施竄逐。大失王章。竊恐亂賊無所懲畏。輿憤無以得洩。請遠竄罪人聖中。放逐罪人有臣宗甲義駿等竝令王府設鞫嚴問。期於得情。快正王法。又啓曰。乙未五月庭試榜事。尙何言哉。第緣兇徒科場之用奸。至有聖上受困之敎。奉讀未半。不覺其骨顫而膽掉也。伊時用奸之主試。今皆物故。負犯如此。而尙未一番究覈。神人之憤容有極哉。榜中之一種醜類。以其憑覈之無路。尙稽邦憲之亟加。輿情痛惋。久而益激。噫。魑魅鬼蜮。嘯聚糾結。互相吹噓。暗地和應。至發其恐動危逼之計。自干於窮凶極惡之罪。夷考往牒。豈有如此等凶徒也哉。究厥罪狀。萬戮猶輕。決不可只削其榜而止。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等十二人。已物故外。亟令嚴鞫。快施當律。又啓曰。宮人福氷。締結凶徒。與聞陰謀。喜動顔色。已極凶慘。知情不告。自有當律。雖以好生之德。有此酌處之命。其在淸宮禁社亂萌之道。如此妖惡之徒。決不可以微賤而容貸。請還寢福氷酌處之命。依律處斷。又啓曰。申光復。本以啓能之切姻。腸肚相連。綢繆往來之狀。世所共知。向日能賊島配也。少無顧忌。肆然往見。究厥心腸。萬萬陰慘。能賊之凶謀祕計。光復萬無不知之理。請海美縣定配罪人申光復更令王府。嚴鞫得情。又啓曰。楸子島定配罪人尹弘烈。往本妖邪。惟利是趨。爲弘燮之死友腸肚相連。事無小大。無不參涉。人皆目之以姓不同弘烈。則今番弘燮之陰慘情節。決無不知之理。請楸子島定配罪人尹弘烈亟令王府設鞫嚴問。又啓曰。罪人克觀克泰。以妖任之同氣。凶謀逆節。爛熳同參。而嚴訉之下。抵賴不服。未克究覈。只施應座之律。定配罪人萬赫。以逆能之私人。往來逆澤。綢繆情節。綻露無餘。而未及承款。遽有酌處之命。王章未伸。輿情莫泄。請金甲島爲奴罪人克觀。古今島爲奴罪人克泰。泗川縣定配罪人萬赫更令王府嚴鞫得情。快正王法。又啓曰。定配罪人具翼遠。以能賊之門徒。無常出入。綢繆親密之狀。擧世之所共知也。以今番逆吉之招觀之。謀議推戴之時。至以翼遠擬議之閫帥之任。其陰凶情節。爛熳同參。昭不可掩。而究覈未竟。酌處有命。王章未伸。輿情愈激。請定配罪人具翼遠亟寢酌處之命。仍令王府嚴鞫得情。快施當律。又啓曰。罪人大燮。以逆範之族屬。爲興文之主人。渠家又作會謀之所而興文龍輝挾匕之日。軍官五十人作隊犯闕之說。俱出於謀議之席。則渠之爛熳同參。昭不可掩。且與興文面質。亦不別白發明。則無論紹介與同謀。亟正邦刑。斷不可已。而究覈未竟。遽有減死之命。王章未伸。輿憤愈激。請減死安置罪人大燮亟寢酌處之命。仍令王府設鞫得情。快正王法。又啓曰。罪人弼海。以逆範之族屬。卵育其家。爛熳綢繆之狀。世所共知。旣以知情不告。不待加刑。卽爲遲晩。則雖未及結案。而參聞自服。便是參謀。此而不誅。其可曰國有法乎。減死安置罪人弼海。亟寢酌處之命。仍令王府設鞫得情。快正王法。又啓曰。放逐鄕里罪人尹得毅。本以愚騃之性。濟以濫滑之習。不學無恥。惟利是趨。以養厚之死友。爲光綏之食客。日夜綢繆。所營者何事。風雨造請。所議者何謀。行跡之陰祕。與李鎭常輩。實無異同。而尙今漏網。物論駭惋。請放逐鄕里罪人尹得毅施以屛裔之典。又啓曰。韓後翼。以讀書家子弟。甘心於戚里之鷹犬。向來一疏。托言袞闕。右袒龜柱。指意叵測。遣辭凶譎。甚至機心四字。直與賊輅同一逆肚。賊輅猶竝指懲討諸臣。而後翼直指聖躬。其無嚴縱恣。前古所未聞者。殿下特以語及乘輿。謙讓而不之罪。已有欠於天討五用之正大道理。而群下之至今伈伈。何少鷹鸇之志也。念朱子斥谷永之義。法周公誅武庚之心。請韓後翼卽令王府嚴鞫得情。快正邦刑。又啓曰。遠竄罪人安兼濟李宅鎭。俱以狎邪小人。附麗凶逆之門。脹鬼於厚謙。鷹犬於麟漢。左右跳踉。前後闔闢。凶謀祕計。無不力贊。浮言妖說。率多譸張。王敦之錢鳳。桓溫之郄超。今古一轍。而善地薄竄。邦刑不加。況今麟謙雖伏王法。而凶徒盤結。實多伏戎之憂。究覈情節。兩賊最爲機括。藉曰孤鄒腐鼠。無足以汚我刀鉅。則天網不免於太恢。奸謀無時而盡發。亂臣賊子。益何所忌憚。而國家之虞危。恐終無已時也。請遠竄罪人安兼濟李宅鎭亟令王府竝加嚴鞫。期於得情。依律處斷。又啓曰。洪良浩之附麗厚謙。爲世所指目久矣。聖心雖出於惜才滌瑕之盛意。而自古無無才之小人。豈可以有才棄大瑕乎。昨日承宣。亦有疏請。請亟收洪良浩慶興府使除授之成命。以嚴隄防。又啓曰。恒烈善海。何等凶逆。而其兄弟子姪。晏然在家。無異平人。治逆不嚴。防患太疎。厚謙逆節。萬古所無。而日謙以同惡相濟之凶種。偃處近郊。官爵不收。輿情憂憤。去而益甚。請恒善支屬亟命散配。日謙兄弟竝投絶島。以嚴隄防。又啓曰。禁庭拔劍。論其心跡。俱極無嚴。事當登時正刑。而雖以欽恤之聖德。至命三覆。而終貸一律。有壞三尺。無以懲萬世凶頑之類。殺人者死。王法至嚴。諉以狂易。輒逭當刑。則豪勢奸猾。死中求生。孰不效佯狂而倖免。僞印已是一律。而曆日所以欽天象而敬人時。先時後時。殺之無赦。尤非財貨官階盜踏之比。大禹下車泣辜。而未聞肆赦之文。聖人生道殺人。人不怨殺。徒以不忍之心。曲赦難赦之罪。卽後世姑息之政。非王者公正之道。請還寢禁庭拔劍罪人朴重根。殺人罪人李彝永。僞印曆書罪人李㖯伊減死之命。依律處斷。又啓曰。乙未冬相臣之疏。實關宗社之大計。凡有血氣者。孰不知出於忠赤。而身爲憲長。顧護凶逆。敢以深文等說。欲售包藏之心。幸賴至明之天。得無不測之危。而至今思之。心骨俱寒。論其負犯。附麗凶黨。猶屬細故。豈可以荐棘而止哉。請荐棘罪人瑩中。亟令王府。設鞫嚴問。快施當律。措辭見上答院曰。不允。又啓曰。新除授大司諫洪秉纘。時在京畿驪州地。正言洪樂淵時在積城地。請竝斯速乘馹上來事。下諭。答曰。依啓。
정조 2년
江原監司李亨逵疏曰。伏以。日月易邁。歲籥載新。伏惟我聖上孝思。益復廓然靡逮。念臣猥以無似。迺於新化之初。偏蒙特達之知。出入近密。一年于玆。榮已極矣。恩至渥矣。夙夜所自勉者。惟在於殫心竭力。斃而後已。少酬天地庇覆之德。而進取一念。初非賤分之所敢出。東臬新命。忽下於千萬意慮之外。嘻噫。此何擧也。臣伏奉敎旨。殆不知措躬之所也。今之藩臬。卽古之岳牧。宣布聖化。其職也奠安生民。其職也黜陟守宰。其職也苟非才猷之通鍊。聲望之憚壓。則上不可以濫授。下不可以冒承也。決矣。臣是何人。乃敢當此。況玆關東一路。東濱滄海。西跨大領。山多而野少。土薄而民窮。人不聊生久矣。其撫摩懷保之策。視他道爲尤難。且昨歲大歉。得蒙朝家之軫恤。僅免捐瘠。而不幸前秋風水之災。殆有甚於昨歲。目下賙濟。其策正殷。東顧之憂。每切於宵旰。臣於前席。承聞亦累矣。此時此任。何等緊重。而今乃擧而委之於如臣之迂疎。百無能者乎。臣心惶憫。猶屬私事。而其於一道之民命何哉。噫。頂踵毛髪。罔非恩造。雖使臣粉身糜骨。赴湯蹈火。所不敢辭。至於見叨之職。旣自知其萬萬不稱。而猶且貪戀榮寵。晏然承膺。終至於債國事而累聖簡。則臣雖滅死萬萬。將無以贖其辜。此臣之所懼也。玆敢不避鈇鉞之誅。仰暴由中之懇。伏乞聖慈。諒臣才之不合重任。察臣言之非出飾讓。亟收臣新授職名。以重藩寄。以安賤分。不勝幸甚。答曰。省疏具悉。卿其勿辭。速往欽哉。
정조 2년
備忘記。東邑民事方殷。疏批旣下。江原監司李亨逵催促辭朝。
정조 2년
戊戌正月初二日巳時。上詣春塘臺。內巡軍兵犒饋入侍時。宿衛大將洪國榮。左承旨鄭民始。右承旨李鎭衡。左副承旨李秉模。右副承旨李敬養。同副承旨申應顯。記事官柳孟養鄭東浚徐龍輔金勉柱。以次侍立訖。上命書傳敎曰。明日景慕宮展拜。當於延福殿展拜後爲之。而明日卽太廟大享受香日也。今不可展謁。則橫過廟門。甚爲未安。此敎每嘗承聆於先朝者。明日自弘化門。先詣景慕宮。展拜還宮。又自敦化門詣慶熙宮。展拜泰寧殿。次詣延福殿。次詣毓祥宮。次詣義烈宮。以此禮房知悉擧行。又命書傳敎曰。姑未定式。故每多苟簡。此後闕內動駕。自當依例擧行。至於闕外動駕。紅馬木內攔後。依闕內擧動例擧行定式事。分付兵曹。慶熙宮馬木內。與時御所及經宿時有異。不必爲之。此後如有經宿之處。則毋論陵墓洞口內及闕內。一體攔後事。亦爲定式施行。上曰。內巡軍卒。皆令分坐於馬路。可也。少間。宣傳官來奏曰。已爲整齊矣。上命犒饋。仍命宣傳官曰。犒饋之時。必多雜亂之弊。爾等下去。各別申飭。而一一詳審。使之均及。可也。犒饋畢。上謂宿衛大將洪國榮曰。今當歲初。日寒如此。軍卒皆無病乎。勞問。可也。國榮曰。俄已勞問則皆無病云矣。上曰。宣傳官傳命之際。多甚做錯。一竝記過。上曰。自創內巡之後。軍卒之勞苦。有倍常時。且其中軍卒。半是鄕軍。離家久直。凍餒必至。又當歲時。故特命犒饋。少可爲慰悅之道乎。國榮曰。渠輩之勞苦。亦倍常時。而今此犒饋。寔出格外。渠輩想必感激矣。上曰。今日卽慰悅軍兵之日也。俄者記過人員竝蕩滌。少間。上還內。諸臣以次退出。
정조 2년
行都承旨洪國榮宿衛所直。行左承旨鄭民始坐。右承旨李鎭衡坐直。左副承旨李秉模坐。右副承旨李敬養坐。同副承旨申應顯坐直。注書柳孟養藥院直鄭東浚仕直。事變假注書李信祜仕。
정조 2년
大駕詣景慕宮。入齋室後。政院玉堂藥房口傳問安。答曰。知道。
정조 2년
大駕詣延福殿行禮後。政院玉堂藥房口傳問安。答曰。知道。
정조 2년
大駕詣毓祥廟。入齋室後。政院玉堂藥房口傳問安。答曰。知道。
정조 2년
傳于李秉模曰。孝明殿當展拜。禮房知悉。
정조 2년
傳于鄭民始曰。諸司預備。
정조 2년
兵曹口傳政事。以具允鈺爲都摠管。邊得讓吳載純爲副摠管。
정조 2년
吏曹口傳政事。左承旨鄭民始今加嘉善。
정조 2년
李敬養。以義禁府言啓曰。明日人日製時。本府都事皆爲赴擧。武都事一員。本府入直。而當直入直都事及公事回公都事。無以推移。假都事二員。令該曹依例差出。以爲分排之地。何如。傳曰。允。
정조 2년
戊戌正月初三日卯時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。今日景慕宮展拜還宮後。將卽詣慶熙宮乎。上曰。日寒若此。還宮後待食後出宮。好矣。國榮曰。然則軍兵可免飢寒矣。上曰。今日動駕時。無本兵之長。不可不變通矣。國榮曰。歲初動駕。不可無兵判矣。上曰。三嚴爲之。承史侍衛詣閤。命退去。諸臣以次出。
정조 2년
戊戌正月初三日辰時。上詣景慕宮。擧動入侍時。行都承旨洪國榮。左承旨鄭民始。右承旨李鎭衡。左副承旨李秉模。右副承旨李敬養。同副承旨申應顯。記事官柳孟養鄭東浚徐龍輔金勉柱。以次陪從。上具布裹翼善冠布圓領袍。乘輿出資始門。詣孝明殿展拜。仍詣涵仁亭。乘輿出明政門外。降輿乘輦。出弘化門。上曰。侍衛軍兵毛具出駕前下敎上命書傳敎曰。禮房承旨馳詣宗廟永寧殿。奉審祭物及進排官諸執事摘奸以來。上曰。作門內喧譁特甚。紀律所在。極爲駭然。禁喧郞廳記過。上詣景慕宮洞口作門所。上曰。昨年亦以此下敎矣。作門距廟門稍間。百官出入甚難。故昨年旣移下馬碑於稍近。則今番作門。亦當依此爲之。而今又如前稍間。宣傳官持此標信。傳于訓將。使之小進作門。而此後則依此爲之事。亦爲分付。上詣下輦所。降輦乘輿。詣齋室。降輿入齋室。命少退。少間。左通禮啓請外板。上乘輿詣廟門外。降輿就板位。左通禮啓請再拜興平身。上再拜興平身。仍詣宮內奉審。命禮房承旨奉審祭器庫。上遂詣宮門外。乘輿至降輿所。左通禮啓請乘輦。上乘輦。命書傳敎曰。歲初動駕。本兵之長。不可不備。而尙不變通者。爲都政也。以昨日上疏觀之。實恙之未差可知。又不可踰今月。且以今日動駕事言之。節目之間。有許多做錯。太涉寒心。兵曹判書鄭弘淳今姑改差。工曹判書李徽之除授。卽爲牌招。傳授命召。又命書傳敎曰。差祭摠管。留陣摠管竝改差。又命書傳敎曰。摠管有闕代。口傳差出。先隨駕後謝恩。又命書傳敎曰。此人欲爲陞擢者。久矣。今當歲初動駕。適又有窠。左承旨鄭民始副摠管除授。牌招察任。國榮曰。鄭民始之今始加資。亦云晩矣。今此陞擢。實合輿望矣。上曰。副摠管鄭民始加資。口傳下批。出駕前下敎上曰。兵曹判書李徽之先隨駕後謝恩。出駕前下敎命書傳敎曰。前承旨鄭民始仍任前職。上曰。行左承旨鄭民始牌招。出駕前下敎大駕由弘化門。詣明政門外。降輦乘輿。詣資始門外。降輿還內。諸臣少退。少間。左通禮啓請外版。上乘輿由仁和門。出仁政門外。左通禮啓請乘輦。上乘輦。上曰。此是歲初動駕。而軍職堂上及侍從。皆稱病不參。殊極駭然。當該押班監察。還宮後待令事。分付。大駕由崇政門入幕次。少間。詣泰寧殿就板位。左通禮啓請四拜興平身。上四拜興平身。仍詣殿內奉審。仍詣延福殿就板位。左通禮啓請四拜興平身。上四拜興平身。仍詣殿內奉審。仍還詣幕次。上曰。諸司預備。少間。乘輦出崇政門。命書傳敎曰。人日製。古例也。明日當爲之。令成均館知悉。弘文提學。以都承旨。旣在直所。何必牌招。明朝與該房持御題。進詣泮宮。收券以來。大駕詣毓祥宮。至下輦所。降輦乘輿。詣齋室。少間。左通禮啓請外板。上詣毓祥宮。就板位。行再拜禮。入宮內奉審。仍詣義烈廟。就板位。行再拜禮。入廟內奉審。仍還齋室。校理朴祐源等請對。上曰。入侍。祐源等曰。方當歲初動駕之時。軍職堂上及侍從人員。或稱病。或稱在外。東西班列。殆不成樣。分義所在。誠極寒心。請不參人員一竝罷職。上曰。依爲之。上曰。諸司預備。少間。左通禮啓請外辦。上乘輿出宮門外。至乘輦所降輿。乘輦至鍾閣前路。上曰。宣傳官持此標信。逮大駕之入敦化門。分往諸陣。卽爲解嚴後勞問。可也。由進善門入協陽門。仍還內。諸臣以次退出。
정조 2년
戊戌正月初三日初更四點。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。終日冒寒勞動。聖體無欠安之節乎。上曰。一樣矣。命讀公事。國榮讀奏。上曰。今日班行之不成貌樣。極爲寒心。雖曰軍職。旣是侍從。則豈可稱病不參乎。此亦關係紀綱矣。國榮曰。今番動駕。旣是歲新後初。則雖無實職。固當盡數參班。而今此擧皆稱病。殊涉未安矣。上曰。玉堂之請罪。果是得體矣。國榮曰。然矣。上曰。終日動駕。氣甚憊苶。明日泮試。卿當早進。卿須退去休息。可也。諸臣遂退出。
정조 2년
行都承旨洪國榮宿衛所直。行左承旨鄭民始坐。右承旨李鎭衡坐。左副承旨李秉模坐直。右副承旨李敬養坐。同副承旨申應顯坐直。注書柳孟養藥院直鄭東浚仕直。事變假注書李信祜仕。
정조 2년
傳于申應顯曰。左承旨牌招。
정조 2년
申應顯啓曰。右議政徐命善。吏曹判書金鍾秀。依下敎來待矣。傳于曰。入侍左承旨。藥房提調同爲入侍。
정조 2년
又啓曰。開城留守兪彦鎬。依下敎來待矣。傳于曰。入侍。
정조 2년
傳于申應顯曰。副提調持加減交濟湯入侍。
정조 2년
戊戌正月初四日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。勞動之餘。寢睡。何以爲之乎。上曰。善寢矣。上曰。今日科試。當通方外爲之乎。國榮曰。似當依前通方外矣。上曰。圓點之規。旣成節目。則不可依前爲之矣。國榮曰。旣已定式。則大司成似當依節目擧行矣。上命書表題。擬宋朝群臣賀於寶岐殿觀麥。仍諭宰相。以朕建此殿。歲以種麥。庶知稼穡艱難。國榮書訖讀奏。上曰。卿持此題。與禮房承旨詣太學儒生試取以來。命退去。諸臣以次出。
정조 2년
戊戌正月初四日未時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。入門只一百四十人云。此皆圓點儒生乎。國榮曰。皆是圓點人矣。上曰。方外人初不入來乎。國榮曰。大司成依節目豫爲知委。故方外人初不入來矣。上曰。限內收券幾張乎。國榮曰。三十六張矣。上曰。俄者傳敎。揭示多士乎。國榮曰。周示場中矣。上曰。姑爲退去。科次時入侍。可也。上曰。科次詣閤事。分付。命退去。諸臣以次出。
정조 2년
戊戌正月初四日未時。上御誠正閣。人日製科次入侍。來待諸臣同爲入侍時。弘文提學洪國榮。行左承旨鄭民始。右承旨李鎭衡。記事官鄭東浚徐龍輔金勉柱。對讀官朴祐源南鶴聞。右議政徐命善。行戶曹判書具允鈺。吏曹判書金鍾秀。開城留守兪彦鎬。以次進伏訖。命善曰。昨日日氣極寒。勞動之餘。聖體。若何。上曰。一樣矣。命善曰。王大妃殿氣候。若何。上曰。一樣矣。命善曰。惠慶宮氣候。若何。上曰。一樣矣。上曰。玆當歲新。故特召卿等。而今日又適科次。卿等見之。命善曰。歲律玆新。方切瞻望之忱。特有入侍之命。臣等不勝惶感矣。上曰。人日製卽古例也。近來科擧雖甚頻數。而古例亦不可專廢也。故今日之特命試取。良以此也。命善曰。此是古例。而近來科擧。亦不可謂頻數。且當歲初。則諸生之所望。卽在於此科。今番之設行。誠爲好矣。上命考券。考券訖。取二人。上曰。所作。何如。國榮曰。壯元之作。可謂超等。而之次之作。亦可謂善作矣。鍾秀曰。科作皆可謂善作矣。上命書傳敎曰。居首進士李翼晉直赴會試。之次李寅炯給二分。上謂彦鎬曰。何間當下去乎。彦鎬曰。爲參正朝問安上來。而數日後當下去矣。上謂命善曰。昨日動駕。卽歲初初行。而軍職堂上及侍從之參班者。不過四五人云。事體所在。誠極寒心。命善曰。昨日玉堂。已有陳奏。而揆以分義。極爲駭然矣。上命命善等先退。上命書傳敎曰。今當歲初。何必遲待日暖視事。自明日依例取稟。明日次對停。再明日當行常參朝講。禮房知悉。國榮曰。湯劑當進御乎。上命入之。醫官慶絢捧進湯劑。上進御。仍命退。諸臣以次退出。
정조 2년
行都承旨洪國榮宿衛所直。行左承旨鄭民始坐直。右承旨李鎭衡坐。左副承旨李秉模坐。右副承旨李敬養式暇。同副承旨申應顯坐直。注書柳孟養藥院直鄭東浚仕直。事變假注書李信祜仕。
정조 2년
申應顯啓曰。合辭方張之時。兩司無詣臺之員。除在外外。未肅拜呈告人員。竝卽牌招。何如。傳曰。允。
정조 2년
傳于李秉模曰。大司憲鄭好仁。其所處義。似不無據。勢難强迫。山林外。與在外臺諫。竝姑改差。政官牌招開政。
정조 2년
有政。吏批。判書金鍾秀受由在外。參判李在簡陳疏入啓。參議李義翊進。左副承旨李秉模進。啓曰。判書金鍾秀受由在外。參判李在簡陳疏入啓。小臣獨政未安。何以爲之。敢稟。傳曰。只出緊任。以李衍祥爲大司憲。徐有防爲大司諫。李延年爲正言。趙重晦爲工曹判書。宋若欽爲漢城判官。曺允精爲安山郡守。漢學敎授單鄭志儉。訓鍊都監提調李徽之。禁衛營提調李徽之。御營廳提調李徽之單付。
정조 2년
兵批。判書李徽之病。參判嚴璹病。參議朴盛源病。參知徐有防入直進。左副承旨李秉模進。副護軍尹勉矩。副司直鄭弘淳鄭好仁洪樂命洪秉纘。副司果洪樂淵。同知單朴盛春。
정조 2년
傳于申應顯曰。入格儒生入侍。
정조 2년
李秉模。以弘文館言啓曰。副校理嚴思晩自鄕上來云。與副修撰尹行修。一體牌招察任。何如。傳曰。允。
정조 2년
以副修撰尹行修牌不進罷職傳旨。傳于申應顯曰。只推。
정조 2년
以司諫鄭宇淳。獻納朴在源。正言安廷玹牌不進罷職傳旨。傳于申應顯曰。只推。
정조 2년
申應顯啓曰。刑曹以詞訟劇地。連爲不坐。委屬可悶。該曹堂上。竝推考警責。何如。傳曰。允。
정조 2년
在外儒臣處敦諭。履玆三元。天道方新。而工夫未見其維新。德業未臻於日新。歲色已新。習俗依舊。纏繞而因循。姑息而牽補。但有退托之歎。了無擺脫之效。舊歲只有此等病痛。新歲亦有此等病痛。非徒日計月計之不足而已。雖今歲以計之。又如是其不足矣。自顧擔負。可勝憂懼。念予一身。萬機所由。百責所萃。一有放忽。而怠於惕若。則燎毛之易。蕩海之疾。孰得而緩之。孰得而禦之。所以維持此心。防範此身之道。豈不在工日進而德日新也耶。是以先王有憂之。設師傅之官。置諫諍之職。前疑後丞。左輔右弼。在輿有規。位宁有典。倚几有諫。居寢有箴。臨事有導。燕居有誦。銘於盤銘於盂。以至几杖戶牖。莫不有戒。以聖王之兢兢業業。猶不自聖。其眷眷求助於臣隣者。若是其至矣。矧予否德。尤敢不勉勉處乎。元朝綸音。敷示心曲。以求補益於凡百有位。予豈忍只資聽聞之美。而有是敎也哉。且今寡人之虛佇側席。望其于于者。卽是在旌招之列者。而邁邁之意。愈往愈摯。噫。爾等俱以山林讀書之士。必有躬行心得之要。政宜責之以君德成就也。古之儒者。必皆塡於出處者。或慮有不當出而出之嫌也。又或量其可出與不可出之間也。若其當出之時。在古高尙之士。亦莫不勉回獨善之志。以應徵召之禮焉。伊呂程朱尙矣。雖以我朝儒賢言之。兩李兩宋是也。非無古事也。有古事而不出。是予禮不足而誠未孚之致也。騂靦之外。無以爲喩。然予之招賢之誠禮。縱曰不勤。予之求治之志氣。自謂不怠。豈爾等一向謙退之時乎。前此爾等之疏批。布予衷曲者。凡幾遭矣。冀爾等之造朝。而至于今經歲。虛徐之極。另委一价。復此敦諭。爾等念予如渴之望。共卽造朝。以副予求助之意則甚大幸也。爾等念之念之事。遣史官敦諭于儒臣宋德相金亮行金鍾厚兪彦鏶等處。
정조 2년
申應顯啓曰。明日朝講常參。兩司長官當爲進參。大司憲李衍祥。待開門牌招。何如。傳曰。允。
정조 2년
又啓曰。明日常參。六曹長官當爲進參。工曹判書趙重晦。待開門牌招。何如。傳曰。允。
정조 2년
李秉模。以吏曹言啓曰。曾經都正年過八十人員。令該曹抄啓加資事。命下矣。曾經都正年過八十人員。別單書入之意。敢啓。傳曰。知道。
정조 2년
申應顯。以訓鍊都監言啓曰。依下敎。近杖軍士鄭九金鄭德萬等放送之意。敢啓。傳曰。知道。
정조 2년
又以刑曹言啓曰。日前還宮時。江陵居騎兵崔天起擊錚於衛外。所當捧供以啓。而取考其原情。則以其所居大村案山土豪入葬事。有此呼籲矣。旣非四件事。而肆然鳴金。極涉猥屑。原情內辭緣勿施。依先朝受敎。自臣曹勘處。何如。傳曰。允。
정조 2년
鄭民始。以兵曹言啓曰。去冬三朔能麽兒考講時。義禁府都事申協。守門將張翼大。講二次陣二次不通。依定式越俸一等。宣傳官金峻岳。武臣兼宣傳官李光澤。講一次陣一次不通。訓鍊院正吳載光。判官李光燮李泰亨。主簿尹範勳鄭駿采兪碩柱。都摠府都事金魯直。掌菀署別提曺光彦。武臣兼宣傳官朴成大。部將林擎國姜昌煥。守門將高碩崙安思臨。講一次陣一次不通。訓鍊院判官朴載憲。武臣兼宣傳官韓命祥成致鳳。講二次不通。都摠府都事李尙訥。宣傳官李漢棟林泰遠。訓鍊院主簿李彬洪志浩宋載瑞李斗周。武臣兼宣傳官辛弼垕朴載熙張齊賢李翼鉉。部將朴弼謙。守門將朴聖恕金宗爀洪昌猷金禹鼎尹聖殷。講一次不通。訓院僉正崔秉敎。武臣兼宣傳官韓潗。守門將李命松陣一次不通。亦依定式竝從重推考。何如。傳曰。允。
정조 2년
持平宋銓啓曰。請大靜縣爲奴罪人金壽賢依律處斷。請興陽縣爲奴罪人河翼龍。南海縣爲奴罪人金重得。亟令王府設鞫得情。快正王法。請梁山郡定配罪人錫達依律處斷。請削黜罪人金漢耆亟施竄配之典。請南海縣竄配罪人金載順亟令王府設鞫嚴問。請故判書李潭亟施追削之典。請三水府定配罪人洪達洙。亟令王府更加嚴鞫。依律處斷。請長鬐縣遠竄罪人聖中。亟令王府設鞫嚴問。期於得情。快正王法。請削叛罪人有臣宗甲義駿。竝令王府設鞫嚴問。依律處斷。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等。已物故外設鞫嚴問。快施當律。請黑山島島配罪人李普溫設鞫嚴問。請鍾城府定配罪人趙濟泰。海南縣定配罪人李潤成。更令王府設鞫得情。施以當律。請楸子島定配罪人趙嵎亟寢酌處之命。仍令王府設鞫得情。快正王法。請旌義縣減死安置罪人興老亟寢酌處之命。仍令王府設鞫得情。快正王法。請還收罪人李彝永李㖯伊朴重根減死刑配之命。竝依本律施行。請前醫官方泰輿更令該府窮覈取服。施以當律。請薪智島荐棘罪人瑩中設鞫嚴問。施以當律。措辭見上答府曰。不允。
정조 2년
行左承旨鄭民始疏曰。伏以。臣於日昨陪扈之班。忽伏承摠管特擢之命。五內震剝。措躬靡所。法駕將發。辭巽無路。遂不得不黽勉隨行。而竊伏念聖朝之所重者資秩也。所惜者名器也。非有勞勩之可稱。才望之出衆者。則不可以輕授而濫冒也明矣。如臣者。以年紀則淺淺也。以才學則蔑蔑也。而偏荷特達之知。前後踐歷。已極驟濫。而至於亞卿之班。卽是命有德者。今臣無德可堪。而冥升不已。招損之災。過福之害。理所必至。臣身顚沛。雖不足恤。其在明主愛嚬笑之義。所損非細也。臣不敢以支辭蔓語。仰干黈纊之聽。今始略控短章。陳暴苦懇。伏惟聖慈。天地父母。俯諒由中之言。特垂體下之仁。收還臣新授資級。以重官方。以安私分。且臣昨日筵退之後。重添寒感。達宵嘔吐。頭疼目眩。實無自力供職之望。亟賜遞改。俾尋生路。千萬幸甚。答曰。省疏具悉。今者陞秩。匪但爲卿。卿其勿辭行公。
정조 2년
戊戌正月初五日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱以次進伏訖。國榮曰。夜間聖體。若何。上曰。一樣矣。國榮曰。昨日筵退後。更見科作。則果皆善作矣。上曰。壯元之次皆實才云乎。國榮曰。壯元則果是才士。而之次做表千餘首云矣。上曰。卿之試鑑。可謂通明矣。數次主文所得之文。皆是實才。其在培養之道。良可幸也。國榮曰。臣本無文識。猥叨文任。屢典主試。常愧藻鑑之不明。每有遺珠之深歎。今此明鑑之褒。尤益惶愧矣。上曰。卿之謙抑。何其過也。以卿學識。以卿藻鑑。豈不稱當於主試之役哉。卿於予。似不例讓。而每每如是。殊甚慨然。國榮曰。聖敎至此。臣惶恐不敢更達。而臣之實情然矣。豈敢爲一毫例讓乎。上曰。入格儒生入侍。出榻敎命退去。諸臣以次出。
정조 2년
戊戌正月初五日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。命醫官先退。上曰。追贈單子。多以參判書入。皆是士夫而然乎。國榮曰。如非士夫。則不得以參判追恩矣。上曰。銓曹何以盡知爲士夫乎。國榮曰。皆有世系。故銓曹憑準後。眞知士夫。然後許以參判矣。上曰。海伯狀啓中。軍門所納米布以錢代納之請。事甚便好。若準價來納。則爲民除弊不小。軍門以此本價貿米買布。則似不失本。此則許施無妨矣。國榮曰。省減民弊之事。軍門豈敢歇後。而布則京郷雖無異同。至於米則一石價。郷爲五兩。京加七八錢。自京若欲貿米。則此七八錢零。何以辦備充數。且軍門若多數貿米。則京中米價必騰踊。此不可許之事矣。上曰。予則只思除弊之爲好。而至於區處之道。則未及商量矣。聞卿之言。誠難許施矣。命退去。諸臣以次出。
정조 2년
戊戌正月初五日申時。上御誠正閣。入格儒生入侍時。行左承旨鄭民始。記事官鄭東浚林錫喆金勉柱。儒生李翼鎭李寅烔。以次進伏。上曰。儒生進前。翼鎭等進伏。上下詢姓名。仍命誦入格表訖。上曰。爾等退去。益加勤實於工夫。可也。仍命退。諸臣退出。
정조 2년
戊戌正月初五日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上命讀各司草記。國榮讀奏。上曰。儒賢敦諭。罄予心曲。尙或有幡然之意乎。國榮曰。所下敦諭。懇惻委曲。禮賢之誠。藹然於十行之中。足可以感動高尙之士矣。上曰。前後敦勉。非止一再。而一味遜辭。無意造朝。莫非予禮不足。而誠未孚之致也。只自歉愧。國榮曰。儒賢之難出。自古然矣。觀時世之汚隆而行藏焉。察招延之誠否而去就之。在上者若盡誠致禮。毋或怠忽。則山林宿德之士。莫不于于矣。伏望殿下。勿以虛禮而敦迫之。必開心見誠。以回固守之志。期於招徠焉。上曰。邁邁之意。愈往愈摯。寔由予招延之不勤。卿言果是切實。當加意致禮矣。命讀諸道狀啓。國榮讀奏。國榮曰。明日常參處所。以何處爲之乎。上曰。以宣政殿爲之。命退去。諸臣以次出。
정조 2년
行都承旨洪國榮宿衛所直。行左承旨鄭民始坐。右承旨李鎭衡坐。左副承旨李秉模坐直。右副承旨李敬養坐直。同副承旨申應顯坐。注書柳孟養藥院直鄭東浚仕直。事變假注書李信祜奉命在外。
정조 2년
上在昌德宮。行常參朝講。
정조 2년
鄭民始。以都摠府言啓曰。今日入直內三廳武兼禁軍及軍兵等。當爲中日習射。而親臨常參相値。不得爲之之意。敢啓。傳曰。知道。
정조 2년
傳于李秉模曰。禮房承旨入侍。
정조 2년
李敬養。以兵曹言啓曰。巡將之輪直。自有望前望後。當其次則不敢任自出他。以待落點就直。而今日二所巡將太鵬翮。受點之後。時限已過。尙不受牌。該廳書員來告。太鵬翮。遍尋城內。終無去處焉。巡將受牌。何等嚴重。而至於付標之境。事之驚駭。莫此爲甚。不可不從重科罪。巡將太鵬翮。拿問定罪。該廳書員。自本曹從重科治。何如。傳曰。允。